Fury's Big Week

***Marvel's The Avengers Prelude: Fury's Big Week***, η απλά ***Fury's Big Week***, είναι μια σειρά κόμικ περιορισμένης έκδοσης που κυκλοφόρησε από τα Marvel Comics και είναι επίσημα συνδεδεμένο με το Κινηματογραφικό Σύμπαν της Marvel (MCU) και πιο ειδικά με την ταινία *[[Οι Εκδικητές (ταινία, 2012)|Οι Εκδικητές]]* που κυκλοφόρησε το 2012. Το κόμικ έγραψε ο Έρικ Πίρσον από ιστορίες δικές του και του Κρίστοφερ Γιοστ, με το σχεδιασμό να αναλαμβάνουν διάφοροι καλλιτέχνες. Το κόμικ *Fury's Big Week* ακολουθεί τον Νικ Φιούρι και αρκετούς πράκτορες της Α.Σ.Π.Ι.Δ.Α. καθώς εκείνοι αντιμετωπίζουν τα διάφορα γεγονότα που συμβαίνουν στις ταινίες του MCU και τα οποία οδηγούν στην ταινία *Οι Εκδικητές*.

Η Marvel ξεκίνησε την κυκλοφορία κόμικ που συνδέονταν με τις ταινίες του MCU το 2008 και αποκάλυψε ένα διευρυμένο σχέδιο προώθησης για τις έντυπες κυκλοφορίες της πριν την κυκλοφορία της ταινίας *Οι Εκδικητές*. Η σειρά *Fury's Big Week* ανακοινώθηκε τον Φεβρουάριο του 2012, με τα Marvel Studios να δουλεύουν πολύ στενά με το τμήμα των κόμικ για να εξασφαλίσουν τη συνέχεια μεταξύ των προϊόντων (κόμικ και ταινίες). Το κόμικ περιέχει συνδέσεις μεταξύ των ταινιών της πρώτης φάσης του MCU, εξιστορώντας και πάλι τα γεγονότα που συνέβησαν σε αυτές, από την οπτική όμως γωνία της Α.Σ.Π.Ι.Δ.Α., προσθέτοντας νέες αλληλεπιδράσεις ανάμεσα στους χαρακτήρες και νέες σκηνές.

Το κόμικ *Fury's Big Week* κυκλοφόρησε ψηφιακά σε οκτώ τεύχη από τον Φεβρουάριο μέχρι τον Μάρτιο του 2012, για να συμβαδίζει με την προώθηση της ταινίας. Έπειτα, κυκλοφόρησε σε έντυπη μορφή από τον Μάρτιο μέχρι τον Απρίλιο, ως τέσσερα ανεξάρτητα κεφάλαια.

## Ιστορικό δημοσίευσης
Τα Marvel Comics ξεκίνησαν να κυκλοφορούν περιορισμένες σειρές κόμικ συνδεδεμένες με τις ταινίες των Marvel Studios το 2008 και μέχρι το 2010 συζήτησαν το πλάνο οι ιστορίες τους «να μην είναι απαραίτητα απευθείας προσαρμογές των ταινιών, αλλά ίσως κάτι που συνέβη εκτός οθόνης και αναφέρθηκε στην ταινία». Ο τότε αρχισυντάκτης των Marvel Comics Τζο Κεσάντα εξήγησε πως οι εκδόσεις θα συνεργάζονται στενά με τα Marvel Studios και τους δημιουργούς των ταινιών όταν θα γράφουν κάποια συνδεδεμένη ιστορία. Για τους *[[Οι Εκδικητές (ταινία, 2012)|Εκδικητές]]* το 2012, ο ανώτερος αντιπρόεδρος πωλήσεων της Marvel, Ντέιβιντ Γκάμπριελ, περιέγραψε μια «πιο εστιασμένη» προσέγγιση στα συνδεδεμένα κόμικ από ότι προηγουμένως, με την πρόθεση να φτάσουν σε θαυμαστές όλων των ηλικιών.

Τον Φεβρουάριο του 2012, η Marvel ανακοίνωσε το *Marvel's The Avengers Prelude: Fury's Big Week*, σε κείμενο των Κρίστοφερ Γιοστ και Έρικ Πίρσον. Οι Γιοστ και Πίρσον υπήρξαν και οι δύο μέλη του εσωτερικού προγράμματος συγγραφέων των Marvel Studios, δουλεύοντας στην ανάπτυξη ταινιών όπως ο *[[Thor (ταινία)|Thor]]* και ο *[[Ο Πρώτος Εκδικητής: Captain America|Πρώτος Εκδικητής]]* έτσι, όταν θα έφτιαχναν το *Fury's Big Week*, η Marvel «συνειδητοποίησε πως είχαν δύο συγγραφείς στην ομάδα που ήξεραν το κινηματογραφικό σύμπαν καλύτερα από τον καθένα». Ο Πίρσον, που δεν είχε γράψει ποτέ του κάποιο κόμικ αλλά είχε γράψει αρκετές Marvel One-Shots ταινίες μικρού μήκους για την εταιρία, ήταν υπεύθυνος για τα τελικά κείμενα, με τον Γιοστ να τον βοηθάει με την πλοκή της σειράς. Οι δυο τους δούλεψαν μαζί για την ανάπτυξη της μορφής κάθε τεύχους και τότε ο Πίρσον «απλά κάπως προχωρούσα μέχρι να έφτανα σε κάποιο σημείο που δεν ήξερα τι να κάνω και ζητούσα βοήθεια». Γιοστ και Πίρσον εύχονταν να συστήσουν πατροπαράδοτα στοιχεία των κόμικ όπως «την πλήρη έκταση της Α.Σ.Π.Ι.Δ.Α.» στους θαυμαστές των ταινιών. Τα σχέδια της σειράς έγιναν από τους Λουκ Ρος, Ντάνιελ Hdr, Αγκουστίν Παντίγια και Γουέλιντον Άλβες.

Το κόμικ εξιστορεί εκ νέου τα γεγονότα που συνέβησαν στις ταινίες *[[Ο Απίθανος Hulk]]*, *[[Iron Man 2]]*, *Thor* και *Ο Πρώτος Εκδικητής: Captain America* από την οπτική μεριά της Α.Σ.Π.Ι.Δ.Α. και με επιπλέον σκηνές, συνδέοντας όλες τις ταινίες μεταξύ τους. Οι Γιοστ και Πίρσον είδαν «το χρονοδιάγραμμα του MCU και απλά προσπαθήσαμε να το προσεγγίσουμε από μια αρκετά λογική σκοπιά». Όσον αφορά τον τίτλο και την υπόθεση, ο Γιοστ εξηγεί πως «Υπάρχουν εφτά μέρες όπου η Α.Σ.Π.Ι.Δ.Α. είχε τη χειρότερη εβδομάδα της ζωής της...βλέπεις την ιστορία της Α.Σ.Π.Ι.Δ.Α. και το πώς όλα οδηγούν στους *Εκδικητές*, έτσι ξεκινάμε από το 1943 με τον Captain America και περνάμε από όλες τις ταινίες της Marvel που έχετε δει μέχρι αυτή τη στιγμή». Ο Πίρσον είπε: «Ελπίζουμε οι αναγνώστες να δουν τον σεβασμό που έχουν τα studio για αυτό το συνεκτικό σύμπαν. Είναι ένα κόμικ που δένει μαζί όλα τα γεγονότα αρκετά διαφορετικών ταινιών και πραγματικά σου δίνει την ευκαιρία να δεις το πώς όλα αυτά συμβαίνουν στον ίδιο κόσμο». Ο Γιοστ πρόσθεσε: «Υπάρχει κάτι που συμβαίνει στο παρασκήνιο των ταινιών το οποίο ο κόσμος δεν γνωρίζει και, ξεκινώντας με αυτό το κόμικ, θα το γνωρίσει πολύ καλά». Ο Γιοστ σημείωσε επίσης πως το κόμικ «πήρε την έγκριση» από τους Κέβιν Φάιγκι και Τζέρεμι Λάτσαμ των Marvel Studios και έτσι «είναι η πραγματική συμφωνία» από την άποψη της χρονικής συνέχειας του MCU.

Το πρώτο από τα οκτώ τεύχη κυκλοφόρησε ψηφιακά στην εφαρμογή των Marvel Comics στις 5 Φεβρουαρίου για να συμπίπτει με την κυκλοφορία του νέου τρέιλερ της ταινίας, που κυκλοφόρησε την ίδια μέρα. Τα υπόλοιπα τεύχη προγραμματίστηκαν να κυκλοφορούν στην εφαρμογή κάθε Τρίτη, ξεκινώντας από τις 14 Φεβρουαρίου. Ο νέος αρχισυντάκτης της Marvel, Άξελ Αλόνσο, περιέγραψε το κόμικ ως «μια συναρπαστική ιστορία που διαδραματίζεται στο Κινηματογραφικό Σύμπαν της Marvel και θέτει το σκηνικό τέλεια» για την ταινία. Το κόμικ σύστησε μια κόκκινη σφραγίδα 'Εκδικητών' στο εξώφυλλό του, υποδηλώνοντας πως είναι ένα κόμικ επίσημα συνδεδεμένο με το MCU. Στη συνέχεια, το κόμικ κυκλοφόρησε και σε έντυπη μορφή στη μορφή τεσσάρων κεφαλαίων στις 7 Μαρτίου, στις 21 Μαρτίου, στις 4 Απριλίου και στις 18 Απριλίου 2012 αντίστοιχα.

## Πλοκή
Το Παγκόσμιο Συμβούλιο Ασφαλείας, με επικεφαλής τον Γεδεών Μάλικ, δίνει διαταγή να σταματήσει η έρευνα της Α.Σ.Π.Ι.Δ.Α. για την ανεύρεση του σημείου στην Αρκτική όπου έπεσε το αεροπλάνο του Captain America, όπως επίσης και η επιτήρηση του Τόνι Σταρκ και του Μπρους Μπάνερ/Hulk, έτσι ώστε να επικεντρωθεί η οργάνωση στο πρότζεκτ P.E.G.A.S.U.S. — τις προσπάθειες της Α.Σ.Π.Ι.Δ.Α. να εκμεταλλευτεί το Τεσσεράκτιο. Παρά τις επίσημες διαταγές, ο Διευθυντής της Α.Σ.Π.Ι.Δ.Α., Νικ Φιούρι, αποφασίζει να συνεχίσει όλες αυτές τις επιχειρήσεις ανεπίσημα, χωρίς οι ανώτεροί του να το γνωρίζουν.

Την ίδια μέρα, ο Φιούρι μαθαίνει πως ο Σταρκ πεθαίνει, ο Μπάνερ επέστρεψε στην Αμερική και πως υπάρχουν ασυνήθιστες ατμοσφαιρικές διαταραχές πάνω από το Νέο Μεξικό. Με τη βοήθεια της Α.Σ.Π.Ι.Δ.Α., ο Σταρκ ανακαλύπτει ένα νέο στοιχείο το οποίο του σώζει τη ζωή, ενώ ο Πράκτορας Κόλσον και ο Κλιντ Μπάρτον ανακαλύπτουν τον Thor στο Νέο Μεξικό και μαζεύουν τα κομμάτια του Ασγκαρντιανού Destroyer από την περιοχή μετά τη μάχη. Η Ρόμανοφ ακολουθεί τον Μπάνερ στη Νέα Υόρκη όπου, ενώ ο Hulk παλεύει με το Έκτρωμα, ανακαλύπτει τον Δρ. Σάμιουελ Στερνς κατά τη μετάλλαξή του.

Ένα χρόνο αργότερα, η Α.Σ.Π.Ι.Δ.Α. μελετά ενεργά τον Στερνς, τη Θεωρία των Εννέα Βασιλείων της Τζέιν Φόστερ, τον Destroyer — τον οποίο πλέον έχουν υπό έλεγχο και δουλεύουν στο να τον κάνουν δικό τους όπλο — και έχουν επίσης βρει τον Captain America. Ο Μπάρτον διορίζεται στο να παρακολουθεί τον Δρ. Έρικ Σέλβιγκ καθώς εκείνος δουλεύει πάνω στο πρότζεκτ P.E.G.A.S.U.S. και ο οποίος, χρησιμοποιώντας το νέο στοιχείο του Σταρκ, βρίσκεται πολύ κοντά στο να καταφέρει να αξιοποιήσει τη δύναμη του Τεσσεράκτιου. Αποκαλύπτεται όμως πως βρίσκεται υπό τον έλεγχο του Ασγκαρντιανού Λόκι.

## Υποδοχή
Η σειρά διατηρεί βαθμολογία 8.0 στη σελίδα συλλογής κριτικών για κόμικ Comic Book Roundup.

Το *Fury's Big Week* έλαβε επαίνους από τον ΣιΤζέι Γουίλερ της σελίδας *Den of Geek*, ο οποίος βρήκε πως ο τόνος της σειράς ήταν «ένα τέλειο ταίριασμα για το Κινηματογραφικό Σύμπαν της Marvel μέχρι αυτή τη στιγμή και θα σας κάνει να καλοσκεφτείτε το τι επακολουθεί». Περιέγραψε το γράψιμο ως «έντονο, αγωνιώδες και διασκεδαστικό. Ο διευθυντής της Α.Σ.Π.Ι.Δ.Α. Νικ Φιούρι και ο αγαπημένος πράκτορας Κόλσον, έχουν την ευκαιρία τους να λάμψουν με μερικές εξαιρετικές ατάκες, οι οποίες θα μπορούσαν πολύ εύκολα να αποδοθούν στην οθόνη από τους Σαμ Τζάκσον και Κλαρκ Γκρεγκ αντίστοιχα». Ο Γουίλερ θεώρησε πως τα σχέδια είναι «αξιόπιστα», προτιμώντας περισσότερο αυτά των Ρος και Άλβες παρά των άλλων καλλιτεχνών επειδή είναι «στυλιστικά πιο κινηματογραφικά».

## Εκτυπώσεις
### Τεύχη και κεφάλαια

### Συλλεκτικές εκδόσεις

## Παραπομπές


## Εξωτερικοί σύνδεσμοι
*Το The Avengers Prelude: Fury's Big Week  στο Comic Book DB

Κατηγορία:Αμερικανικά κόμικς
Κατηγορία:Marvel Comics
Κατηγορία:Κινηματογραφικό Σύμπαν της Marvel
Κατηγορία:Κόμικς υπερηρώων
Κατηγορία:Tie-in κόμικς του Κινηματογραφικού Σύμπαντος της Marvel